Unit pemprosesan grafik

Unit pemprosesan grafik (GPU) ialah cip yang bertugas untuk memproses data grafik yang dihantar oleh CPU sebelum dipaparkan ke monitor. Unit pemprosesan grafik boleh jadi sama ada terbina di dalam papan induk ataupun dipakejkan dalam bentuk kad tambahan. Unit pemprosesan grafik yang dipakejkan dalam bentuk kad tambahan dikenali sebagai kad grafik. Kad grafik disambungkan ke papan induk sama ada melalui slot PCI (sehingga tahun 1998), slot AGP (sehingga tahun 2005) ataupun slot PCI Express (piawaian terkini).

Lazimnya, unit pemprosesan grafik mempunyai 4 komponen utama:-
 Pemproses grafik - bertugas memproses data grafik. Pemproses grafik yang lebih berkuasa dapat memproses lebih banyak data grafik yang berat dan kompleks, terutamanya ketika bermain permainan komputer ataupun ketika melakukan kerja-kerja grafik berat.
 Ingatan grafik - ingatan capaian rawak yang dipasang pada unit pemprosesan grafik, berfungsi untuk menyimpan data grafik secara sementara untuk diproses.
 Penukar digital-analog - menukarkan isyarat grafik digital dari kad grafik ke isyarat analog yang digunakan oleh monitor.
 Port VGA - menyediakan antaramuka dari kad grafik ke monitor, berfungsi menghantar isyarat akhir grafik yang telah diproses ke monitor.

Antara pengeluar utama unit pemprosesan grafik ialah NVIDIA dan ATI.

Lihat juga 
 Grafik komputer
 Konsol permainan
 Monitor
 Papan ibu
 Penukar digital ke analog
 Perkakasan komputer

Pautan luar 
 Unit Teknologi Maklumat MINT: Teknologi kad grafik

 Kad grafik
 Perkakasan grafik
 Realiti maya